ઘણા લોકો એવાં હોય છે કે જેઓ વર્ષો સુધી એક જ શહેરમાં રહેતા હોવા છતાં પણ તે શહેરની ખૂબીઓ વિશે અજાણ હોય છે. તે શહેરની ખાસ જગ્યાઓ વિશે નથી જાણતા હોતા કે જે તેમની આસપાસ જ હોય છે. આવો જ અનુભવ અમદાવાદના પલ્લવ પારેખ અને પંકજ પાઠકને થયો હતો. જ્યારે તેમણે નરેન્દ્ર મોદીનું ભાષણ સાંભળ્યું કે જેમાં તેમણે જસુબેનના પિત્ઝાનો ઉલ્લેખ કર્યો હતો. ત્યારે તેમને એમ લાગ્યું હતું કે આપણે વર્ષોથી અહીં રહેતા હોવા છતાં આ જગ્યા વિશે અજાણ છીએ, તેને શોધી નથી શક્યા અને આવા આ શહેરમાં કેટલાય લોકો હશે કે જેઓ આ જગ્યા વિશે નહીં જાણતા હોય. બસ ત્યારથી જ તેમણે અમદાવાદમાં એવી જગ્યાઓની શોધ શરૂ કરી દીધી કે જે ખાસ હોય પરંતુ તેના વિશે વધારે લોકો ન જાણતા હોય.